Informácia

o výsledkoch hospodárenia podnikov a akciových spoločností v pôsobnosti Ministerstva financií Slovenskej republiky

	Ministerstvo financií SR (MF SR) vykonáva zakladateľskú funkciu štátu alebo práva jediného akcionára v Exportno-importnej banke Slovenskej republiky, Slovenskej záručnej a rozvojovej banke, a. s., Slovenskej konsolidačnej, a.s., v TIPOS-e, národnej lotériovej spoločnosti, a. s. a v Mincovni Kremnica, š. p..

Exportno-importná banka Slovenskej republiky 

Exportno-importná banka Slovenskej republiky (EXIMBANKA SR) bola zriadená zákonom č. 80/1997 Z. z. o Exportno-importnej banke Slovenskej republiky v znení neskorších predpisov. Už pri svojom vzniku mala a aj v súčasnosti má definované ciele a predurčené nástroje na ich uplatnenie. EXIMBANKA SR podporuje zahraničnoobchodné operácie vývozcov a dovozcov najmä financovaním vývozných a dovozných úverov, poisťovaním a zaisťovaním vývozných úverov, poskytovaním záruk so zámerom zvýšiť konkurencieschopnosť tuzemských výrobkov a podporiť vzájomnú hospodársku výmenu Slovenskej republiky so zahraničím, pričom tieto činnosti vykonáva v súlade so štátnou zahraničnou, zahraničnoobchodnou, finančnou, hospodárskou a menovou politikou a v súlade s právom Európskej únie a so záväzkami vyplývajúcimi z členstva Slovenskej republiky v medzinárodných organizáciách, ktorými je viazaná.

Činnosť EXIMBANKY SR nie je prioritne zameraná na maximalizáciu zisku. Jej hlavným cieľom je podpora maximálneho objemu vývozu pri minimalizácii rizík vznikajúcich pri úverových, záručných, poisťovacích a ďalších finančných operáciách. Zároveň sa predpokladá, že EXIMBANKA SR bude svoje produkty orientovať na cieľové skupiny klientov a do teritórií, ktoré nie sú pokryté komerčnými finančnými inštitúciami.

Export podporený EXIMBANKOU SR za posledných osem rokov sa pohyboval medzi 6,0 % až 7,8 % na celkovom exporte Slovenskej republiky, čo v objemovom vyjadrení znamená 21,8 mld. eur podporeného vývozu. 

Hospodárenie EXIMBANKY SR v predchádzajúcich rokoch bolo významne ovplyvnené vývojom externého prostredia, najmä dôsledkami globálnej finančnej a ekonomickej krízy. Negatívny dopad mali aj niektoré zlé obchodné rozhodnutia predchádzajúceho vedenia EXIMBANKY SR. Tieto príčiny mali za následok defaulty významných obchodných prípadov z financovania aj poisťovania. To sa odrazilo vo vyšších nákladoch na tvorbu opravných položiek k úverovým pohľadávkam a vo vyšších nákladoch na poistné plnenia a v konečnom dôsledku malo za následok výšku dosiahnutej straty EXIMBANKY SR za rok 2010. 

Vysporiadanie tejto straty schválené Ministerstvom financií SR bude realizované úhradou z rezervného fondu, čím rezervný fond klesne z hodnoty 17 955 tis. eur na stav 
99 tis. eur. Dosah záporného výsledku hospodárenia za rok 2010 sa prenesie do zníženia kapitálového vybavenia aj v nasledujúcich rokoch. 
Vybrané ukazovatele hospodárenia EXIMBANKY SR za roky 2008 - 2010 a finančný plán na roky 2011 až 2014 v tis. eur sú uvedené v nasledujúcej tabuľke:

EXIMBANKA SR, aj napriek strate vykázanej v roku 2010, v súčasnosti disponuje dostatočným zdrojovým vybavením na pokrytie nielen súčasných obchodných aktivít, ale aj na expanziu do nových teritórií a vývoj nových produktov. Po vyčerpaní vlastných zdrojov jej legislatívne podmienky umožňujú získať ďalšie zdroje na medzibankovom trhu. 

Slovenská záručná a rozvojová banka, a. s.

Slovenská záručná a rozvojová banka, a. s. (SZRB) je bankou, ktorej hlavným vlastníkom a výlučným akcionárom je Slovenská republika zastúpená Ministerstvom financií SR. 
	
Poslaním SZRB je podporovať a rozvíjať malé a stredné podnikanie na Slovensku s cieľom hľadať priestor na trhu tam, kde komerčné banky z rôznych dôvodov nevstupujú, alebo vstupujú len s limitovaným objemom zdrojov. Na splnenie poslania využíva banka okrem svojich úverových produktov aj partnerskú spoluprácu s komerčnými bankami 
a ostatnými inštitúciami podporujúcimi cieľový segment. Svojou činnosťou banka prispieva 
k vyrovnávaniu rozdielov v ekonomickej výkonnosti jednotlivých regiónov Slovenska 
a k zvyšovaniu zamestnanosti.

Vybrané ukazovatele hospodárenia SZRB za roky 2008 - 2010 a finančný plán na roky 2011 až 2014 v tis. eur sú uvedené v nasledujúcej tabuľke:

SZRB sa v roku 2010 orientovala na podporu rozvoja a stabilizácie podnikania najmä:

•	poskytovaním úverov – prevažne malým a stredným podnikateľom, ale aj mestám a obciam či právnickým osobám zriadeným podľa osobitných predpisov (napr. spoločenstvám vlastníkov bytov).
•	poskytovaním bankových záruk na úvery – predovšetkým tým podnikateľom, ktorí nemajú dostatočné zabezpečenie za úver, alebo sú pre komerčné banky rizikovejší, ale tie majú záujem ich za určitých podmienok financovať. Základný princíp poskytovania záruk na úvery spočíva v rozložení rizika medzi SZRB, klienta a partnerský subjekt.

SZRB v roku 2010 schválila 696 priamych úverov v celkovom objeme 130,5 mil. eur, pričom priemerná výška úveru bola 187,5 tis. eur. Objem poskytnutých priamych úverov dosiahol výšku 128,3 mil. eur, čo v porovnaní s rokom 2009 predstavuje nárast viac ako 10%. Stav portfólia priamych úverov bez vplyvu amortizácie bol ku koncu roka 2010 vo výške 282,3 mil. eur, čím banka zaznamenala 6,56% medziročný rast. Poskytnuté priame úvery (PPÚ) určené na investičné potreby boli na celkových PPÚ v roku 2010 zastúpené podielom 53,55%, na prevádzkové potreby smerovalo 46,45% z poskytnutých finančných prostriedkov.

V roku 2010 SZRB schválila 866 záruk v celkovom objeme 74,05 mil. eur, z čoho 86,73% tvorili rýchle záruky za úvery komerčných bánk určené výhradne pre MSP. Objem poskytnutých záruk dosiahol výšku 75,6 mil. eur, pričom priemerná výška poskytnutej záruky bola 87 tis. eur. Celková výška portfólia bankových záruk k 31.12.2010 bola 196,39 mil. eur.

SZRB za rok 2010 vykázala podľa IAS/IFRS čistú stratu vo výške -9.835.128,22 eur. Strata bola vykázaná z dôvodu úpravy systému tvorby opravných položiek a rezerv v súvislosti so spätným posúdením rizikovosti poskytnutých úverov a záruk. Predstavenstvo navrhlo vysporiadať túto stratu z väčšej časti z nerozdeleného zisku minulých období (6.931.942,13 eur) a z menšej časti použitím zákonného rezervného fondu (2.903.186,09 eur). 

Slovenská konsolidačná, a.s.

Slovenská konsolidačná, a.s. (SK) bola založená zakladateľskou listinou zo dňa 26.10.1999 v zmysle ustanovení Obchodného zákonníka. 100%-ným  akcionárom SK, a.s. je MF SR. Strategickým rámcom činnosti je nadobúdanie pohľadávok z inštitúcií verejného sektora a ich následné efektívne vymáhanie. 

V súčasnosti SK spravuje vo svojom portfóliu pohľadávky z reštrukturalizovaných bánk, daňových a colných úradov, z Veriteľa, a.s., zo Sociálnej poisťovne a z Krajských riaditeľstiev PZ v Nitre a v Košiciach. Sústredenie pohľadávok z verejného sektora do jednej inštitúcie posilňuje veriteľskú pozíciu a zefektívňuje vymáhanie pohľadávok. 

V roku 2008 hospodárskym výsledkom SK bola strata vo výške 212 067 tis. eur spôsobená rozpustením opravnej položky k nadobudnutému majetku v sume 229 255 tis. eur. Táto bola vytvorená v r. 2002 k nadobudnutému majetku KBB, š.p.ú. vo výške 382 533 tis. eur (11 524,2 mil. Sk). Strata bola vykrytá prostriedkami z rezervného fondu. Vysporiadanie tejto položky vytvorilo predpoklad na dosahovanie kladných hospodárskych výsledkov spoločnosti a tým aj vyplácanie dividend akcionárovi v ďalších rokoch. Z vlastnej obchodnej činnosti pri eliminácii rozpustenia opravnej položky k nadobudnutému majetku KBB, š.p.ú. SK dosiahla zisk vo výške 17 188 tis. eur. To sa prejavilo už v roku 2009, kedy SK dosiahla zisk vo výške 13 645 tis. eur. V  roku 2010 hospodárskym výsledkom spoločnosti bol taktiež zisk vo výške 13 624 tis. eur. Z dosiahnutých ziskov boli akcionárovi MF SR vyplatené dividendy v sume 13 273 tis. eur v roku 2010 a 13 403 tis. eur v roku 2011. V nadväznosti na predpokladaný vývoj hospodárskych výsledkov v rokoch 2011 až 2013 SK plánuje vyplatenie dividend MF SR v sume 11 880 tis. eur v r. 2012, 8 100 tis. eur v r. 2013 a 6 550 tis. eur 
v r. 2014. 

Významnou položkou ovplyvňujúcou výšku dosahovaného zisku SK sú výnosy z realizácie pohľadávok, ktoré tvoria podstatnú časť ostatných prevádzkových výnosov uvedených v tabuľke finančného plánu. Tieto výnosy sú v budúcich rokoch plánované zo súčasného stavu spravovaných pohľadávok v portfóliu SK vzhľadom na to, že nie je definitívne rozhodnuté o postupovaní pohľadávok do SK z ďalších inštitúcií verejného sektora. V rozpočtovaných rokoch 2012 - 2014 sa očakáva zníženie príjmov z realizácie pohľadávok na objem cca 9 mil. €. Pri absencii postupovania ďalších pohľadávok do SK je predpoklad aj zníženia počtu zamestnancov a s tým súvisiacich mzdových nákladov.

Výsledky hospodárenia v tomto roku ako aj v nasledujúcich rokoch 2012 - 2014 budú kladne ovplyvnené jednak plánovaným rozpúšťaním nepoužitých rezerv v minulosti vytvorených na potenciálne súdne spory s dlžníkmi z úverov na trvale obracajúce sa zásoby  ako aj predpokladaným znižovaním prevádzkových nákladov spoločnosti.

Vybrané ukazovatele hospodárenia Slovenskej konsolidačnej, a.s. za roky 2008 - 2010 a finančný plán na roky 2011 až 2014 v tis. eur sú uvedené v nasledujúcej tabuľke:

TIPOS národná lotériová spoločnosť, a. s.

Obchodná spoločnosť TIPOS, národná lotériová spoločnosť, a. s. (TIPOS), bola založená zakladateľskou zmluvou, uzavretou  dňa 11. decembra 1992. 

Predmetom činnosti spoločnosti je predovšetkým prevádzkovanie štátnej lotérie, a to: číselných lotérií, hazardných hier prevádzkovaných prostredníctvom internetu a špeciálneho binga  podľa príslušných ustanovení zákona č.171/2005 Z. z. o hazardných hrách a o zmene a doplnení niektorých zákonov v znení neskorších predpisov a podľa individuálnych licencií udelených Ministerstvom financií Slovenskej republiky. Spoločnosť podniká na slovenskom trhu hazardných hier aj v konkurenčnom prostredí prevádzkovateľov okamžitých lotérií,  kurzových stávok, výherných prístrojov, hazardných hier v kasínach, a to jednak vo vlastnom predmete činnosti, resp. prostredníctvom dcérskych spoločností, podľa uvedeného zákona o hazardných hrách.
Slovenská republika zastúpená Ministerstvom financií Slovenskej republiky je jediným akcionárom spoločnosti  zapísaným v evidencii zaknihovaných cenných papierov vedenej Centrálnym depozitárom cenných  papierov  SR, a. s.. 

Pri zostavovaní finančného plánu sa vychádzalo zo skutočností, ktoré sa dajú predvídať s vysokou mierou istoty. Stav rezerv v pláne na roky 2011 až 2014 je znížený o rezervy na súdny spor, nakoľko nie je možné odhadnúť vývoj súdneho sporu so spoločnosťou Lemikon Limited. O čiastky záväzkov a pohľadávok, ktoré z tohto súdneho sporu vyplývajú, boli znížené krátkodobé záväzky a krátkodobé pohľadávky. Dlhodobé záväzky sú plánované na úrovni záväzku voči MF SR, ktorý vznikol povolením splácať časť mimoriadneho odvodu podľa zákona č. 171/2005 z. z. o hazardných hrách v znení neskorších predpisov.

Vybrané ukazovatele hospodárenia TIPOS – u za roky 2009 - 2010 a finančný plán na roky 2011 až 2014 v tis. eur sú uvedené v nasledujúcich tabuľkách:

TIPOS, a. s. dosiahla v roku 2010 hospodársky výsledok po zdanení vo výške 12 081 tis. eur. V prípade spoločnosti TIPOS sa zatiaľ nekonalo valné zhromaždenie, ktorého predmetom je uzavretie výsledkov hospodárenia za minulý rok, preto sa zatiaľ nerozhodlo ani o rozdelení dosiahnutého zisku.

Mincovňa Kremnica, štátny podnik

Mincovňa Kremnica, štátny podnik bol zriadený zakladacou listinou Federálneho ministerstva hutníctva, strojárstva a elektrotechniky č. 22/1988 zo dňa 27.6.1988. dohodou medzi MH SR a MF SR podľa § 3 zákona SNR č. 453/92 Zb., v súlade s ustanoveniami § 4 zákona č. 111/1990 Zb. bola k 31.12.1996 uskutočnená zmena v osobe zakladateľ podniku. 100 % vlastníkom podniku je Ministerstvo financií SR.

Z pohľadu Mincovne Kremnica možno považovať v novodobej histórii za prelomový rok 2008. Výrobou euromincí sa podnik podieľal na úspešnom vstupe SR do Európskej menovej únii k 1. 1. 2009.  

Rok 2009 bol vo svete poznamenaný úpadkom výroby v dôsledku hospodársko - finančnej krízy. Preto môžeme konštatovať, že Mincovňa Kremnica, š.p. dosiahnutím hospodárskeho výsledku pred zdanením vo výške 5,5 mil. eur sa zaradila medzi úspešné firmy na Slovensku. V produktovej línii obehových mincí podnik v roku  2009 vyrobil (vyrazil, zabalil, expedoval) viac ako 846 mil. ks mincí. V kategórii zberateľských mincí z drahých kovov podnik v roku  2009 vyrobil 71 tis. ks zberateľských mincí. V medailérskej výrobe podnik v roku  2009 vyrobil (fakturoval) celkovo viac ako 400 tis. ks výrobkov. Najväčším úspechom podniku v obchode za rok 2009 bol nárast tržieb v podnikovej predajni, ktoré sa oproti roku 2008 zvýšili o 15%. 

V roku 2010 dosiahla Mincovňa Kremnica, štátny podnik, kladný hospodársky výsledok pred zdanením 1,5 mil. eur. Podľa plánu boli úspešne realizované zákazky pre zahraničných i domácich odberateľov. Tržby podniku za predaj výrobkov, tovaru a služieb dosiahli k 31.12.2010 19,6 mil. eur. V sledovanom období boli realizované investičné projekty Modernizácia galvanizovne a investícia Prekrytie II. nádvoria Mincovne Kremnica, š.p., ktorá bude dokončená v roku 2011. Po odsúhlasení rozdelenia disponibilného zisku z roku 2009 zriaďovateľom (MF SR) podnik posilnil svoje kmeňové imanie o 27% na 12 700 tis. EUR. V oblasti obehových mincí s vyexpedovali viac ako 876 mil. ks mincí. V kategórii zberateľských a pamätných mincí sa vyrobilo 1 068 tis. ks mincí. 

Finančný plán podniku na rok 2011 je postavený tak, aby podnik dosiahol kladný hospodársky výsledok. Vychádza z kalkulovaných tržieb z doteraz získaných zákaziek na rok 2011 a plánovaných fixných a variabilných nákladov na rok 2011. V oblasti obehových mincí má podnik kontrahované zákazky na výrobu a dodávku 384,7 mil. ks mincí. V oblasti zberateľských a pamätných mincí podnik uzavrel zákazky na dodávku 1,1 mil. ks mincí.

Vybrané ukazovatele hospodárenia štátneho podniku Mincovňa Kremnica, štátny podnik za roky 2008 - 2010 a finančný plán na roky 2011 až 2014 v tis. eur sú uvedené v nasledujúcej tabuľke:

Plánovanie rokov 2012 - 2014 je len číselný model bez konkrétnych projektov. Mincovňa bude musieť znížiť stav pracovníkov a sledovať vývojové trendy v nových technológiách. 
Prvou výrobnou náplňou podniku na roky 2012 – 2014 sú obehové mince pre zahraničie, kde svoje zákazky bude podnik získavať zo zahraničných tendrov na obehové mince. Podnik predpokladá výrobu obehových mincí na tieto roky na úrovni cca 400 mil. ks za rok. Podnik bude v rokoch 2012 - 2014 vyrábať požadované objemy slovenských euromincí podľa požiadaviek NBS na doplnenie zásob. Druhou výrobnou náplňou pre podnik bude plnenie emisného plánu NBS v oblasti pamätných a zberateľských euromincí a plnenie svojho vlastného programu razby medailí z drahých kovov pre svojich tradičných odberateľov.